‘তিন মস্তিষ্কের টানাপোড়ন‘ (জিরো টু ইনফিনিটি নভেম্বর সংখ্যায় প্রকাশিত) লেখাটিতে আমরা দেখেছিলাম যে নিচ থেকে উপরে মস্তিষ্ক নির্মিত হয়েছে প্রাণীদের ক্রমবিকাশ অনুযায়ী; প্রথমে সরীসৃপদের দেহের মৌলিক কার্যক্রম নিয়ন্ত্রণ ও বেঁচে থাকার সংগ্রামের প্রয়োজনীয় আবেগ সরবরাহ করে, তারপর স্তন্যপায়ীদের জন্যে নতুন আবেগ ও নতুন চ্যালেঞ্জ মোকাবেলার জন্যে প্রস্তুত করে এবং সবার শেষে মানুষের ক্ষেত্রে আরো আধুনিক বৌদ্ধিক গুণাবলী অর্জনের ক্ষমতা দিয়ে সাজিয়ে। এই লেখাটিতে আমরা মানব মস্তিষ্ককে আরো ভেঙে ভেঙে দেখেছি যে এর বিভিন্ন অংশ সুনির্দিষ্ট কাজের জন্যে দক্ষ। মস্তিষ্কের প্রতিটি অংশ নিয়ে আরো বিস্তারিত জানাটা বেশ আগ্রহোদ্দীপক হবে অবশ্যই। যেমন ধরা যাক দর্শন – আমাদের চোখ ক্যামেরার মতো উল্টো বিম্ব সৃষ্টি করে রেটিনার গায়ে, কেবলমাত্র দৈর্ঘ্য-প্রস্থ দুই মাত্রার। এই বিম্ব থেকে সৃষ্ট তড়িৎরাসায়নিক সংকেত যখন অক্সিপিটাল লোবের দৃশ্য-কর্টেক্স বা ভিজুয়াল কর্টেক্সের স্নায়ুকে উত্তেজিত করে তখন মস্তিষ্ক সেই বিম্বের একটি ত্রিমাত্রিক প্রতিমা উপস্থাপন করে, আমরা আঁখিপটের ছবিতে গভীরতা অনুভব করি। এই কাজটি করার জন্য দৃশ্য-কর্টেক্সকে মস্তিষ্কের অন্যান্য এলাকার স্নায়ু থেকে ভিন্ন ও সুনির্দিষ্ট কিছু কাজে বিশেষ নৈপুণ্য প্রদর্শন করতে হয়। কিন্তু মস্তিষ্কের আরেকটি গুণ আছে যা এই কর্মবিভাজনের সাথে সাংঘর্ষিক – মস্তিষ্ক কাজের দিক দিয়ে নমনীয়, Plastic। তার অর্থ হলো মস্তিষ্কের এক অংশ যে কাজের জন্য দক্ষ, সেটা ছাড়াও ভিন্ন কোন কাজের জন্যে নিজেকে পরিবর্তিত করতে পারে, নতুন কাজ শিখতে পারে। এই নমনীয়তার কারণে সম্ভব হচ্ছে এমন যন্ত্র তৈরি করা যার সাহায্যে জন্মান্ধরাও দেখতে পারছে।